«МэзгъэфIэнхэм я лъэмакъ»
ЩIыуэпсым хэхауэ яхъумэ и щIыпIэхэр (ООПТ — Особо охраняемые природные территории) гъэлъэпIэным теухуа Iуэхугъуэхэр, «МэзгъэфIэнхэм я лъэмакъкIэ» («Марш парков») дызэджэр, къэрал 200-м щIигъум мэлыжьыхьым и 22-м щыщIэдзауэ махуитхукIэ щрагъэкIуэкI.
Ди къэралым «МэзгъэфIэнхэм я лъэмакъым» и къызэгъэпэщакIуэщ ООПТ-хэр, щIыуэпсым кIэлъыплъыныгъэ къыхузэзыгъэпэщ IуэхущIапIэр («Росприроднадзор»), ЩIыпIэ дэгухэмрэ абыхэм щыпсэу псэущхьэхэр хъумэнымкIэ центрыр, нэгъуэщIхэри.
УФ-м «ЩIыуэпсым хэхауэ яхъумэ и щIыпIэу» 100-м щIигъу итщ. Абыхэм я Iыхьэ щанэр ЮНЕСКО-м и биосферэ хъумалъэу къалъытэ икIи дыкъэзыухъуреихь дунейм и хъугъуэфIыгъуалъэхэм хабжэ.
А махуэхэм мэзгъэфIэнхэмрэ паркхэмрэ цIыхухэр щызэхуэшэсыным, жыгыщIэхэр щыгъэтIысыным, кIэрыхубжьэрыхухэр щызэхуэхьэсыным, псынащхьэхэр щыгъэкъэбзэным, пресс-конференцхэр щегъэкIуэкIыным, нэгъуэщIхэми я мыхьэнэр зыхуэкIуэжыр зыщ: властыр, цIыхубэ хъыбарегъащIэ IуэхущIапIэхэр, хьэрычэтыщIэхэр, дунейм цIыхуу тет псори «ЩIыуэпсым хэхауэ яхъумэ и щIыпIэхэм» гулъытэ хэха зэрыхуэщIыпхъэм, дыкъэзыухъуреихьхэр ди псэупIэу зэрыщытым егъэгупсысынырщ, щIыпIэ дэгухэр зи хэщIапIэ хьэкIэкхъуэкIэхэри къэкIыгъэхэри гузэвэгъуэ зэрыхэхуам дунейпсо жылагъуэр щыгъуазэ щIынырщ, къытщIэхъуэ щIэблэр щIыуэпсыр хъумэным хуэущиинырщ.
КЪУМАХУЭ Аслъэн.
